CELEX: 
Language: hr
Date: 2018-02-27 00:00:00
Title: DELEGIRANA DIREKTIVA KOMISIJE (EU) .../… o izmjeni, u svrhu prilagodbe tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo u lemovima za lemljenje diskoidalnih i ravnih višeslojnih keramičkih kondenzatora s izvodima

OBRAZLOŽENJE
            
            
               1.KONTEKST DELEGIRANOG AKTA
            
            
               Ovom Delegiranom direktivom Komisije mijenja se, u svrhu prilagodbe tehničkom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (RoHS 2) u pogledu izuzeća za posebne primjene koje sadržavaju olovo.
            
            
               Direktivom RoHS 2 ograničava se uporaba određenih opasnih tvari u električnoj i elektroničkoj opremi, kako je predviđeno njezinim člankom 4. Na snagu je stupila 21. srpnja 2011.
            
            
               Ograničene tvari popisane su u Prilogu II. Direktivi RoHS 2. Već se provode ograničenja za olovo, živu, kadmij, šesterovalentni krom, polibromirane bifenile i polibromirane difenil-etere, dok će se ograničenja za bis(2-etilheksil)-ftalat (DEHP), benzil-butil-ftalat (BBP), dibutil-ftalat (DBP) i diizobutil-ftalat (DIBP) primjenjivati od 22. srpnja 2019. ili kasnije. U prilozima III. i IV. Direktivi RoHS 2 navode se materijali i komponente električne i elektroničke opreme za posebne primjene koji su izuzeti iz ograničenja za tvari iz članka 4. stavka 1. te Direktive.
            
            
               Člankom 5. predviđa se prilagođavanje priloga III. i IV. znanstvenom i tehničkom napretku (uvrštavanje, obnavljanje, izmjene i ukidanje izuzeća). U skladu s člankom 5. stavkom 1. točkom (a) izuzeća se uvrštavaju u priloge III. i IV. samo ako se tim uvrštavanjem ne narušava zaštita okoliša i zdravlja predviđena Uredbom (EZ) br. 1907/2006
                  2
                i ako je ispunjen bilo koji od sljedećih uvjeta: njihova eliminacija ili zamjena izmjenama u dizajnu ili materijalima i komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga, pouzdanost zamjenskih tvari nije osigurana ili postoji vjerojatnost da bi ukupni negativni učinci na okoliš, zdravlje i sigurnost potrošača uzrokovani zamjenom bili veći od ukupne koristi takve zamjene za okoliš, zdravlje i sigurnost potrošača.
            
            
               Nadalje, člankom 5. stavkom 1. utvrđuje se da Europska komisija (dalje u tekstu „Komisija”) pojedinačnim delegiranim aktima u skladu s člankom 20. uvrštava materijale i komponente električne i elektroničke opreme za posebne primjene u popise iz priloga III. i IV. Člankom 5. stavkom 3. i Prilogom V. utvrđuje se postupak za podnošenje zahtjeva za odobrenje, obnavljanje i ukidanje izuzeća.
            
            
               2.SAVJETOVANJA PRIJE DONOŠENJA AKTA
            
            
               Od objave Direktive RoHS 2 Komisija je od gospodarskih subjekata primila brojne zahtjeve
                  3
               , u skladu s odredbama članka 5. stavka 3. i Priloga V., za nova izuzeća i za obnavljanje postojećih izuzeća.
            
            
               Trenutačnim izuzećem iz točke 24. iz Priloga III. dopušta se uporaba olova u lemovima za lemljenje diskoidalnih i ravnih višeslojnih keramičkih kondenzatora s izvodima. Komisija je primila jedan zahtjev za obnavljanje tog izuzeća u siječnju 2015. Iako je datum isteka izuzeća 24. za kategorije od 1. do 7. i 10. bio 21. srpnja 2016.
                  4
               , u skladu sa zahtjevima Direktive RoHS (članak 5. stavak 5. drugi podstavak) izuzeće se nastavlja primjenjivati sve dok Komisija ne donese odluku o zahtjevu za obnavljanje.
            
            
               Kako bi ocijenila zahtjev za izuzeće, Komisija je pokrenula studiju za provođenje potrebne tehničke i znanstvene procjene, uključujući osmotjedno otvoreno internetsko savjetovanje s dionicima
                  5
                o zahtjevu. U savjetovanju s dionicima primljen je jedan odgovor. 
            
            
               Objavljeno je završno izvješće koje sadržava procjenu zahtjeva
                  6
               ; dionici su obaviješteni.
            
            
               Komisija se naknadno savjetovala sa stručnom skupinom država članica za delegirane akte u okviru Direktive RoHS 2 na stručnom sastanku održanom 15. prosinca 2016., koji je uključivao izlaganja podnositelja zahtjeva i dionika na koje se to najviše odnosi. Stručnjaci su se složili s nacrtom koji je predložila Komisija, uz veliku većinu odsutnih ili suzdržanih članova. U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Primljena je jedna primjedba u kojoj je podržan nacrt akta. Poduzeti su svi potrebni koraci u skladu s člankom 5. stavcima od 3. do 7.u vezi s izuzećima za ograničenja za tvari. Zbog velikog broja istodobnih zahtjeva za izuzeće i povezanih administrativnih zahtjeva u postupku donošenja odluke Komisije primijenjeni su drugi rokovi u skladu s člankom 5. stavkom 5. Vijeće i Europski parlament obaviješteni su o svim aktivnostima.
            
            
               U završnom izvješću posebno su istaknute sljedeće tehničke informacije i ocjene:
            
            
               Diskoidalni i ravni kondenzatori s izvodima varijante su višeslojnih keramičkih kondenzatora sa suprotnim završecima na vanjskoj periferiji i unutarnjem promjeru rupa koje se buše kroz keramičko tijelo. To su specijalizirani kondenzatori koji se upotrebljavaju u filtrima elektromagnetske interferencije i konektorima s filtrima elektromagnetske interferencije za visoko zahtjevne primjene u kojima je kritično uklanjanje električne interferencije. Sklopovi koji sadržavaju te komponente uglavnom se upotrebljavaju, među ostalim, u profesionalnoj audioopremi te sustavima za pomorski i video nadzor. 
            
            
               U primjeni se pinski konektori kojima se prenosi signal provode kroz keramički element i povezuju s unutarnjom bušilicom kako bi se stvorila mehanička i električna veza. Za optimalan učinak ta veza mora imati nizak električni otpor i induktivnost zato što bi se visokim otporom/induktivnošću onemogućilo uzemljenje visokofrekventne električne struje kroz kondenzator za filtriranje. Tradicionalno se ta veza ostvaruje olovnim lemom zato što bezolovni lemovi uzrokuju pukotine u keramičkom elementu. Olovom u lemu postiže se kombinacija prikladne točke taljenja i duktilnosti. Zahvaljujući duktilnosti tog lema izbjegava se pucanje keramičkog sloja tijekom i nakon lemljenja zbog toplinske neusklađenosti keramičkih kondenzatora i bakrenog pina.
            
            
               Zamjena je olova u lemovima trenutačno znanstveno i tehnički neizvediva. 
            
            
               Rezultati ocjenjivanja za kategorije od 1. do 7. i 10. pokazali su da je najmanje jedan od relevantnih kriterija iz članka 5. stavka 1. točke (a) zadovoljen u zahtjevu za izuzeće u pogledu  unosa 24. Priloga III. Budući da za predmetne primjene danas ne postoje dovoljno pouzdana zamjenska rješenja te se ne očekuje da će ona biti dostupna u skoroj budućnosti, opravdano je razdoblje valjanosti do 21. srpnja 2021. budući da pouzdane zamjene još uvijek nisu dostupne, za to se razdoblje ne očekuju negativni društveno-gospodarski utjecaji zamjene. Ne očekuje se da će odobreno razdoblje valjanosti imati negativne učinke na inovacije. Za kategorije osim kategorija od 1. do 7. i kategorije 10. postojeće se izuzeće nastavlja primjenjivati u razdobljima valjanosti utvrđenima u članku 5. stavku 2. Tim izuzećem ne smanjuje se zaštita okoliša i zdravlja predviđena Uredbom (EZ) br. 1907/2006 (Uredba REACH) u skladu s člankom 5. Direktive 2011/65/EU.
            
            
               3.PRAVNI ELEMENTI DELEGIRANOG AKTA
            
         
         
            
               Delegiranom direktivom odobrava se izuzeće od ograničenja iz članka 4. stavka 1., za uporabu olova u posebnim primjenama, koje treba uvrstiti u Prilog III. Direktivi 2011/65/EU.
            
            
               Kako je propisano Direktivom 2011/65/EU te posebno u skladu sa zahtjevima iz njezina članka 5. stavka 1. točke (a), instrument je delegirana direktiva.
            
            
               Cilj je delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s odredbama i pod uvjetima Direktive RoHS 2 te postupkom utvrđenim tom direktivom za prilagođavanje priloga III. i IV. znanstvenom i tehničkom napretku.
            
            
               U skladu s načelom proporcionalnosti, ova mjera ne prelazi ono što je potrebno za ostvarivanje njezina cilja.
            
            
               Prijedlog ne utječe na proračun EU-a.
            
            
            
               DELEGIRANA DIREKTIVA KOMISIJE (EU) .../…
            
            
               оd 27.2.2018.
            
            
               o izmjeni, u svrhu prilagodbe tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo u lemovima za lemljenje diskoidalnih i ravnih višeslojnih keramičkih kondenzatora s izvodima
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  7
               , a osobito njezin članak 5. stavak 1. točku (a),
            
            
               budući da:
            
            
               (1)
                     Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava olovo.
            
            
               (2)
                     Točkom 24. Priloga III. Direktivi 2011/65/EU izuzima se uporaba olova u lemovima za lemljenje diskoidalnih i ravnih višeslojnih keramičkih kondenzatora s izvodima do 21. srpnja 2016. Komisija je u skladu s člankom 5. stavkom 5. Direktive 2011/65/EU primila zahtjev za obnavljanje tog izuzeća u pogledu kategorija od 1. do 7. i 10. prije 21. siječnja 2015.
            
            
               (3)
                     Diskoidalni i ravni višeslojni keramički kondenzatori s izvodima varijante su višeslojnih keramičkih kondenzatora. To su specijalizirani kondenzatori koji se upotrebljavaju u filtrima elektromagnetske interferencije i konektorima s filtrima elektromagnetske interferencije za visoko zahtjevne primjene u kojima je kritično uklanjanje električne interferencije. Sklopovi koji sadržavaju te komponente uglavnom se upotrebljavaju, među ostalim, u profesionalnoj audioopremi te sustavima za pomorski i video nadzor.
            
            
               (4)
                     Olovom u lemu koji se upotrebljava za diskoidalne i ravne višeslojne keramičke kondenzatore s izvodima postiže se kombinacija prikladne točke taljenja i duktilnosti. Zahvaljujući duktilnosti tog lema izbjegava se pucanje keramičkog sloja tijekom i nakon lemljenja zbog toplinske neusklađenosti keramičkih kondenzatora i bakrenog pina.
            
            
               (5)
                     Zamjena je olova trenutačno znanstveno i tehnički neizvediva.
            
            
               (6)
                     Budući da za primjene u kategorijama od 1. do 7. i 10. trenutačno ne postoje dovoljno pouzdana zamjenska rješenja te se ne očekuje da će ona biti dostupna u skoroj budućnosti, opravdano je razdoblje valjanosti do 21. srpnja 2021. Za kategorije osim kategorija od 1. do 7. i kategorije 10., postojeće izuzeće nastavlja se primjenjivati prema razdobljima valjanosti utvrđenima u članku 5. stavku 2. drugom podstavku Direktive 2011/65/EU.
            
         
         
            
               (7)
                     Direktivu 2011/65/EU trebalo bi stoga na odgovarajući način izmijeniti. 
            
            
            
               DONIJELA JE OVU DIREKTIVU:
            
            
               Članak 1.
            
            
               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.
            
            
               Članak 2.
            
            
               1.Države članice najkasnije do [posljednjeg dana dvanaestog mjeseca nakon dana stupanja na snagu ove Direktive] donose i objavljuju zakone i druge propise potrebne za usklađivanje s ovom Direktivom. One Komisiji odmah dostavljaju tekst tih odredaba.
            
            
               One te odredbe primjenjuju od [posljednjeg dana dvanaestog mjeseca nakon dana stupanja na snagu ove Direktive + 1 dan].
            
            
               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.
            
            
               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
            
            
               Članak 3.
            
            
               Ova Direktiva stupa na snagu dvadesetog dana od dana objave u Službenom listu Europske unije.
            
            
               Članak 4.
            
            
               Ova je Direktiva upućena državama članicama.
            
            
               Sastavljeno u Bruxellesu 27.2.2018.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        SL L 174, 1.7.2011., str. 88.
               
               
                  
                     (2)
                  
                        SL L 396, 30.12.2006., str. 1.
               
               
                  
                     (3)
                  
                        Popis je dostupan na: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  
                        Te su kategorije: 1. veliki kućanski uređaji; 2. mali kućanski uređaji; 3. oprema informatičke tehnike (IT) i oprema za telekomunikacije; 4. oprema široke potrošnje za razonodu; 5. rasvjetna oprema; 6. električni i elektronički alati; 7. igračke, oprema za razonodu i sportska oprema; 10. automatski samoposlužni uređaji. Kategorije EEO-a navedene su u Prilogu I. Direktivi RoHS.
               
               
                  
                     (5)
                  
                        
                  Razdoblje savjetovanja:
                   od 21.8.2015. do 16.10.2015.
               
               
                  
                     (6)
                  
                  
                        
                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/.
                      
                  
               
               
                  
                     (7)
                  
                        SL L 174, 1.7.2011., str. 88.
               
            
      
    ---documentbreak--- 
      
         
         
            
               PRILOG
            
            
               U Prilogu III. Direktivi 2011/65/EU točka 24. zamjenjuje se sljedećim:
            
            
                     
                        „24
                     
                  
                  
                     
                        Olovo u lemovima za lemljenje diskoidalnih i ravnih višeslojnih keramičkih kondenzatora s izvodima 
                     
                  
                  
                     
                        Istječe:
                     
                     
                        21. srpnja 2021. za kategorije od 1. do 7. te 10.,
                     
                     
                        21. srpnja 2021. za kategorije 8. i 9. osim medicinskih proizvoda za dijagnostiku in vitro te instrumente za praćenje i kontrolu u industriji,
                     
                     
                        21. srpnja 2023. za medicinske proizvode za dijagnostiku in vitro iz kategorije 8.,
                     
                     
                        21. srpnja 2024. za instrumente za praćenje i kontrolu u industriji iz kategorije 9. te za kategoriju 11.“